RESOLUCIÓN do 15 de decembro de 2010, da Secretaría Xeral da Consellería de Traballo e Benestar, pola que se declara de interese galego a Fundación para la Pesca y el Marisqueo (Fundamar) e se ordena a súa inscrición no Rexistro de Fundacións de Interese Galego.
CONSELLERÍA DE TRABALLO E BENESTAR — III. OUTRAS DISPOSICIÓNS — 29/12/2010

Examinado o expediente de declaración de interese galego e inscrición no Rexistro de Fundacións de Interese Galego da Fundación para la Pesca y el Marisqueo (Fundamar), dítase esta resolución baseada nos feitos e fundamentos de dereito que se expoñen a continuación:
Feitos:
Primeiro.-Francisco Javier Touza Touza, presidente do padroado da Fundación para la Pesca y el Marisqueo (en adiante Fundamar), formulou solicitude de clasificación para os efectos da súa inscrición no Rexistro de Fundacións de Interese Galego.
Segundo.-A Fundación Fundamar foi constituída en escritura pública outorgada en Vigo o 24 de xuño de 2010, ante o notario José María Rueda Pérez, co número de protocolo 1427, pola Sociedad Cooperativa de Armadores de Pesca del Puerto de Vigo, Sociedad Cooperativa Gallega (ARVI); a Federación Estatal de Transportes, Comunicaciones y Mar de la UGT; e polo Sindicato Nacional de Comisións Obreiras de Galicia, que actúan representados, respectivamente, por Francisco Javier Touza Touza, Emilio Baamonde López e Ramiro Nicolás Otero Rodríguez.
Terceiro.-Segundo consta no artigo 6º dos seus estatutos, a fundación ten por obxecto crear, impulsar, dirixir ou participar en proxectos ou actuacións que teñan por finalidade a mellora das condicións sociais e de produtividade de empresarios e traballadores relacionados ou dependentes da pesca e do marisqueo, entre outros:
-Facilitar e promover as condicións de acceso ao emprego, poñer en marcha os procesos de prevención de riscos laborais, deseño e desenvolvemento dos temas relacionados coa seguridade e saúde no traballo e a formación marítima, a implantación de procesos de calidade e ambiente mariño, así como mellorar a produtividade e, en xeral, todo aquilo relacionado coa mellora económica e social dos sectores da pesca e do marisqueo.
-Fomentar a economía social, impulsar a innovación e o desenvolvemento tecnolóxico, o da sociedade de información e a investigación científica nos sectores.
-Promover a colaboración con organizacións de carácter nacional ou supranacional.
-Promover o desenvolvemento sustentable dos sectores da pesca e do marisqueo.
Cuarto.-Na escritura de constitución constan os aspectos relativos á personalidade da entidade fundadora, a súa capacidade e vontade de constituír a fundación conforme os preceptos da Lei 12/2006, do 1 de decembro, de fundacións de interese galego.
Quinto.-Nos estatutos da fundación consta a denominación e natureza, o domicilio, obxecto e finalidade, as regras para a aplicación das rendas aos fins fundacionais e para a determinación dos beneficiarios, e a designación do padroado inicial.
Sexto.-O padroado inicial da fundación está formado por Francisco Javier Touza Touza, como presidente; Emilio Bahamonde López, como secretario; Ramiro Nicolás Otero Rodríguez, como tesoureiro; e José Ramón Lucas Fuertes Gamundi, Reinaldo Arsenio Iglesias Prieto, Claudio Fernández Ibáñez, Jaime Jesús Norberto Conde Solá, Daniel Castro Gordejuela, Natalia Laíño Lojo, Rafael Mesura Pose, Domingo Manuel González Prieto e Castor Fernández Soto, como vogais.
Sétimo.-A comisión integrada polos secretarios xerais de todas as consellerías elevoulle ao conselleiro de Presidencia, Administracións Públicas e Xustiza proposta de clasificación como de interese laboral da Fundación para la Pesca y el Marisqueo (Fundamar), con base nas materias que constitúen o seu obxecto fundacional, polo que, cumpríndose os requisitos exixidos na Lei 12/2006, do 1 de decembro, de fundacións de interese galego, e de conformidade co establecido no artigo 51º do Decreto 14/2009, do 21 de xaneiro, polo que se aproba o Regulamento de fundacións de interese galego, e artigo 7º do Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, o protectorado será exercido pola Consellería de Traballo e Benestar.
Oitavo.-De conformidade coa dita proposta, por orde da Consellería de Presidencia, Administracións Públicas e Xustiza do 4 de outubro de 2010 (DOG nº 204, do 22 de outubro), clasificouse como de interese laboral a Fundación para la Pesca y el Marisqueo (Fundamar) e adscribiuse á Consellería de Traballo e Benestar para os efectos do exercicio das funcións de protectorado.
Fundamentos de dereito
Primeiro.-O artigo 34º da Constitución española recoñece o dereito de fundación para fins de interese xeral e o artigo 27º.26 do Estatuto de autonomía para Galicia establece que é competencia exclusiva da Comunidade Autónoma galega o réxime das fundacións de interese galego.
Segundo.-De acordo co disposto no artigo 7º.2 do Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, en relación co Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, correspóndelle a esta Consellería de Traballo e Benestar a declaración de interese galego mediante resolución publicada no Diario Oficial de Galicia e a inscrición no Rexistro de Fundacións de Interese Galego da Fundación Fundamar, así como o exercicio das funcións de protectorado e as demais que correspondan á Xunta de Galicia, de conformidade co indicado no dito regulamento.
Terceiro.-Á vista do disposto na Lei 12/2006, do 1 de decembro, de fundacións de interese galego, e no Decreto 14/2009, do 21 de xaneiro, polo que se aproba o Regulamento de fundacións de interese galego, e o Decreto 15/2009, da mesma data, polo que se aproba o Regulamento do Rexistro de Fundacións de Interese Galego, resultan cumpridos os requisitos establecidos pola normativa vixente para a declaración de interese galego e inscrición no Rexistro de Fundacións de Interese Galego, sección da Consellería de Traballo e Benestar, da Fundación para la Pesca y el Marisqueo (Fundamar), polo que:
RESOLVO:
Primeiro.-Declarar de interese galego a Fundación para la Pesca y el Marisqueo (Fundamar), ao cumpriren os seus estatutos as prescricións que para tal efecto sinala a vixente lexislación en materia de fundacións de interese galego.
Segundo.-Ordenar a inscrición da Fundación para la Pesca y el Marisqueo (Fundamar) no Rexistro de Fundacións de Interese Galego, sección da Consellería de Traballo e Benestar.
Terceiro.-Esta fundación queda sometida ao disposto na Lei 12/2006, do 1 de decembro, de fundacións de interese galego, no Decreto 14/2009, do 21 de xaneiro, polo que se aproba o Regulamento de Fundacións de Interese Galego, e no Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, así como na demais normativa que resulte de aplicación, onde se establecen especialmente as obrigas de dar publicidade suficiente do seu obxecto e actividades, ausencia de ánimo de lucro na prestación dos seus servizos e presentar anualmente a documentación contable e plan de actuación ante o protectorado, que será exercido por esta Consellería de Traballo e Benestar.
Contra esta resolución pode interpoñerse recurso de alzada ante a conselleira de Traballo e Benestar, no prazo dun mes contado desde o día seguinte ao da súa publicación, segundo o disposto nos artigos 114º e 115º da Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 15 de decembro de 2010.
Cristina Ortiz Dorda
Secretaria xeral da Consellería de Traballo
e Benestar